Nextar ad nexdem tazrawt-nneɣ d tasleḍt i umawal yettwasxedmen deg wannuɣen yettembbiwilen n teqbaylit, imi taggara-agi simal yettnerni leḥsab n wannuɣen yettembiwilen i d-yettefɣen s teqbaylit; i d-ijebden lwelha n waṭas n yemfarjen meqqar neɣ meẓẓi. Xas akken yella-d unadi ɣef kra deg-sen am “li mučuču”, lamaɛna ulac tazrawt leqqayen fellasen, arnu ɣer-s ulac i d-yellan ɣef wannuɣen yettembiwilen iwumi ara nexdem tasleḍt. Akken daɣen i nerra lwelha-nneɣ ɣur-sen imi sexdamen aṭas n wawalen ibarraniyen am taɛrabt d tefransist yakk d wawalen, i d-yettnulfun di tesnulfawalt n tmaziɣt, i wumi nebɣa ad nexdem tasleḍt akken ad nessiweḍ ɣer yeswi n tezrawt-nneɣ . Nefren-it daɣen axaṭer nebɣa ad nzer azalen d wayen i d-wwin wannuɣen yettembiwilen i d-yettwasuḍfen ɣer teqbaylit, d unamek i sen-fkan mi i ten-id-rran ɣer teqbaylit.